પોલીસ સૂત્રો પાસેથી મળતી માહિતી અનુસાર ગતરોજ પલસાણા તાલુકાનાં બલેશ્વર ગામે આવેલ ઇમ્તિયાઝભાઈ પટેલના ખેતરમાં ઘાસ ચારો કાપવા બાબતે જેનીશ જયેશ આહીર, પિયુષ જયેશ આહીર, સાથે જબીરભાઈ સાથે ઝગડો થયો હતો. અને જે બાબતે કાલેજ મજહર મેહમુદ પઠાણ, મકસૂદભાઈ તથા અશરફભાઈ સાથે સમાધાન થયું હતું. તેમ છતાં આજે ફરી સમાધાન માટે મજહરભાઈ અને અશરફભાઈની પલસાણા સ્વામિનારાયણ મંદિરની સામે આવેલ સ્વાગત કોમ્પ્લેક્ષની ઓફિસ ખાતે સમાધાન માટે બેસવાના હતા. જ્યાં સવારે આહીર સમાજના 25 થી 30 જેટલા યુવકો પહેલાથી ઓફિસ ઉપર આવી મજહરભાઈનો માણસ જાવિદભાઈને ગોંધીને મારમાર્યો હતો અને એવામાં ત્યાં મજહર મેહમુદ પઠાણ અને તેનો ભાઈ મસુદ અને અશરફભાઈ ત્યાં આવી પહોંચતા ત્યાં હાજર પ્રકાશભાઈ આહીર, જયેશભાઈ આહીર, રિતેશભાઈ આહીર, હેતુભાઈ આહીર જયેશભાઈનો મોટો છોકરો જેનીશ અને નાનો છોકરો પિયુષ તથા અન્ય 25 થી 30 જેટલા ઇસમોએ અમને માર મારતા હાથની ઘડિયાળ તથા એક સોનાની વીંટી તથા 73,000 નો ચેક પણ ખોવાઈ ગયો હતો. ત્યારબાદ ગામના સરપંચ પ્રવીણ આહીર અને ઇટાળવાના સરપંચ વચ્ચે પડી આ ત્રણેને છોડાવ્યા હતા. આ વાત વાયુવેગે બલેશ્વરમાં પહોંચતા બલેશ્વર ગામનું ટોળું પલસાણા પોલીસ મથકે પહોંચ્યું હતું. જ્યાં ફરી સમાજના આગેવાનો દ્વારા સમાધાનની ફોર્મ્યુલા લાવતા ત્યાં હિરેન મનુભાઈ આહીર પલસાણા પોલીસ મથકે આવ્યો હતો. જ્યાં પોલીસ સ્ટેશનની બહાર મજહર મેહમુદ પઠાણ, મસુદભાઈ, અશરફભાઈ પઠાણ, ઈરફાન ઈસ્માઈલ જાવિદ જહાન શેખ તથા ઇમ્તિયાઝ અને યાહયાભાઈ દ્વારા હિરેનને ઢીક્કા વડે માર મારી તેને ધમકી આપવામાં આવી હતી. પલસાણામાં બે જુથ વચ્ચે બબાલ થયાની વાત પ્રસરતા તાલુકાનાં આગેવાનો તેમજ જિલ્લા એલ.સી.બી અને નાયબ પોલીસ અધિક્ષક તથા અન્ય પોલીસ સ્ટાફના માણસો પલસાણા ખાતે દોડી આવ્યા હતા. અને બંને પક્ષની સામસામે ફરિયાદ લઈ 14 જેટલા વ્યક્તિઓ સામે રાયોટિંગનો ગુનો નોંધી પલસાણા પોલીસે આગળની તપાસ હાથ ધરી છે.